آمریکا بیرلشمیش دؤولتلری پرزیدنتی دونالد تراومپ، ایرانین اینگیلتره‌یه عاید بیر تانکری هرمز بوغازین‌دا ساخلاماسینا دایر، ایرانین یالنیز سورون یاراتدیغینی و مسئله‌نی اینگیلتره ایله دانیشاجاقلارینی دئدی.
دونالد ترامپ، آغ ائوین باغچاسیندا مطبوعات نماینده‌لرینه، ایرانین ساخلادیغی بؤیوک بریتانیا تانکری ایله باغلی آچیقلاما وئردی.
قونونو یاخین‌دان تعقیب ائتدیکلرینی وورغولایان ترامپ، "ایران یالنیز پروبلئم یارادیر، بو قونوقو اینگیلتره ایله دانیشاجاییق" دئدی.
"اولایا بیر و یا ایکی تانکرین قاریشدیغینی" بیلدیره‌ن ترامپ، اینگیلتره ایله بو مسئله ایله باغلی اولاراق آرالارین‌دا یازی‌لی بیر آنلاشما اولمادیغینی خاطیرلاتدی.
آمریکا بیرلشمیش دؤولتلرینین اؤز انرژی قایناقلارینی ایستیفاده ائتمه‌سی سببیله سؤزوگئدن بؤلگه‌ده بیر چوخ نفت تانکرینین اولمادیغینی ایفاده ائد‌ن ترامپ، بؤلگه‌ده‌کی آمریکا بیرلشمیش دؤولتلری گمیلرینین چوخونون ساواش گمیلری اولدوغونو دئدی.
اؤته یاندان، آغ ائوده‌ن، ترامپ ایله فرانسا پرزیدنتی امانوئل مکرونون تلفندا دانیشدیغی و "ایرانین هئچ بیر شکیل‌ده نوکلئر سلاحلارا صاحب اولماسینا یول وئریلمه‌یه‌جگی" قونوسوندا بیر داها آنلاشیلدیغی بیلدیریلدی.
ایران مئدیاسی، اینقیلاب محافظلری اوردوسونون، هرمز بوغازین‌دا بیر اینگیلیس تانکرینی دوردوردوغونو بیلدیرمیش، "ستنا ایمپرو" آدلی تانکرین صاحبی اولان شیرکت ده اولایی دوغرولامیش و ارتباط قوراممادیغی تانکرین، ایرانا دوغرو حرکت حالین‌دا اولدوغونو آچیقلامیشدی.
سؤزوگئدن حادثه‌دن قیسا مدت سونرا ایرانین هرمز بوغازین‌دا اینگیلتره‌یه عاید ایکینجی بیر نفت تانکرینه داها مداخیله ائتدیگی ادعا ائدیلمیشدی.
